SAWAD รายได้พุ่ง หนุนกำไรไตรมาส 1 โต 23% สู่ระดับ 1.03 พันลบ.
SAWAD รายได้พุ่ง หนุนกำไรไตรมาส 1 โต 23% สู่ระดับ 1.03 พันลบ. จากช่วงเดียวกันเมื่อปีก่อนมีกำไร 843 ลบ.
15 พ.ค. 2563

บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD รายงานผลการดำเนินงานงวดไตรมาส 1/63 สิ้นสุดวันที่ 31 มี.ค.63 ดังนี้

โดยผลการดำเนินงานในไตรมาสดังกล่าว มีกำไรเพิ่มขึ้น เนื่องจากมีรายได้ดอกเบี้ย 2,085.47 ล้านบาท เทียบกับรายได้ดอกเบี้ยงวดเดียวกันของปีก่อน 1,657.69 ล้านบาท เพิ่มขึ้น 427.78 ล้านบาท หรือเพิ่มขึ้น 25.81% ซึ่งเป็นผลมาจากการเติบโตของพอร์ตลูกหนี้ จาก 34,145.51 ล้านบาท ในช่วงสิ้นสุดไตรมาส 1/62 เป็น 40,206.99 ล้านบาท ในช่วงสิ้นสุดไตรมาส 1/63 เพิ่มขึ้น 17.75% ซึ่งการเติบโตของพอร์ตสินเชื่อมาจากการขยายสาขาอย่างต่อเนื่องตามนโยบายของกลุ่มบริษัท
อีกทั้งบริษัทมีรายได้อื่น 699.67 ล้านบาท เพิ่มขึ้น 209.04 ล้านบาท จากงวดเดียวกันของปีก่อน 490.63 ล้านบาท หรือเพิ่มขึ้น 42.61% ซึ่งการเพิ่มขึ้นดังกล่าวมีผลมาจากการขยายตัวของพอร์ตสินเชื่อ